Ses sterf in gru-botsing op N1Die ongelukstoneel. Foto: Facebook Ses mense is Saterdagoggend dood in ŉ gru-botsing op die N1 Suid naby Mookgophong (Naboomspruit) in Limpopo. Joshua Kwapa, woordvoerder van die provinsiale vervoerdepartement, het aan Maroela Media gesê ŉ motor het omstreeks 09:45 glo vir ŉ voorwerp in die pad uitgeswaai en reg van voor teen ŉ ander motor in die aankomende baan gebots. Ses mense is op die toneel dood en twee is beseer. “Een baan van die N1 is steeds afgesper, terwyl die toneel opgeruim word. Die verkeer kan tans verby die ongelukstoneel beweeg, maar die verkeersvloei verloop stadig. Ons vra dat motoriste asseblief geduldig sal wees, omdat dit ŉ rukkie neem om die toneel heeltemal op te ruim,” het Kwapa gesê. Lt.kol. Moatshe Ngoepe, woordvoerder van die polisie, het gesê die oorsaak van die botsing was ŉ bus wat weens ŉ meganiese fout heen en weer in die middel van die pad gery het. Volgens Ngoepe het die twee voertuie, ŉ Mercedes-Benz en ŉ VW Polo, die bus probeer vermy en toe trompop teen mekaar gebots. Drie van die vyf insittendes in die Mercedes is op slag dood, terwyl die ander twee ernstig beseer is. Al drie insittendes in die Polo is op slag dood, het hy gesê. Die ongelukstoneel. Foto: Facebook “Die drie oorledenes van die Mercedes is nog nie geïdentifiseer nie, maar is almal vermoedelik in hul 40’s. Die oorledenes in die Polo is reeds geïdentifiseer en is onderskeidelik 45 en 61 jaar oud. Hul name sal bekendgemaak word sodra hul naasbestaandes ingelig is,” het Ngoepe gesê. “Ons sukkel om die identiteit van die ander drie oorledenes vas te stel. Ons het verskeie nommers van kontakpersone op hul selfone opgespoor, maar ongelukkig sit die persone aan die ander kant elke keer die telefoon neer, hoewel ons onsself as polisiebeamptes identifiseer,” het hy gesê. Enigiemand met meer inligting oor die identiteit van die oorledenes word gevra om kapt. Mape Modiba by 082 443 8911 te bel. Die polisie ondersoek ŉ saak van strafbare manslag.